b'\n_START_ARTICLE_\nDonald Pleasence\n_START_PARAGRAPH_\nDonald Pleasence (5. oktoober 1919 Worksop, Inglismaa \xe2\x80\x93 2. veebruar 1995 Saint-Paul-de-Vence, Prantsusmaa) oli inglise n\xc3\xa4itleja._NEWLINE_Pleasence s\xc3\xbcndis Inglismaal Nottinghamshire\'i krahvkonnas Worksopis. Teatrin\xc3\xa4itlejana tegi ta deb\xc3\xbc\xc3\xbcdi 1939. aastal. Teise maailmas\xc3\xb5ja ajal teenis ta Suurbritannia kuninglikus \xc3\xb5huv\xc3\xa4es. S\xc3\xb5ja ajal langes ta aastaks sakslaste k\xc3\xa4tte vangi._NEWLINE_\xc3\x9cks tema tuntuim teatriroll oli 1960. aastal Londonis Arts Theatre\'is etendatud Harold Pinteri lavastuses "Majahoidja" ("The Caretaker"), kus ta kehastas manipuleerivat hulkurit Daviesi. Sama rolli esitas ta 1961. aastal ka Broadwayl ning rolli eest p\xc3\xa4lvis ta parima meespeaosat\xc3\xa4itja Tony auhinna nominatsiooni. Seda rolli esitas ta lisaks 1963. aastal valminud samanimelises filmis ning teatris uuesti 1991. aastal Londonis._NEWLINE_Filmideb\xc3\xbc\xc3\xbcdi tegi ta 1954. aastal. Ta m\xc3\xa4ngis enam kui 40 aasta jooksul rohkem kui 200 filmis. Tema tuntumad osat\xc3\xa4itmised on muu hulgas "Halloweeni" filmisarjas, James Bondi filmis "Elad vaid kaks korda" ("You Only Live Twice"; 1967) ning filmides "Suur p\xc3\xb5genemine" ("The Great Escape"; 1963) ja "Ummik" ("Cul-de-sac"; 1966)._NEWLINE_1994. aastal sai ta n\xc3\xa4itlejat\xc3\xb6\xc3\xb6 eest Briti impeeriumi ordu ohvitseriks.'